Mutos

Cantan sos riccos massagios
in mesu a sos trigos d’oro.
Sos ogios tuos sun ragios
chi m’han passadu su coro.

Flussio cun Tresnuraghes
sun biddas accant’a Bosa.
Cantu troppu mi piaghes,
pizzinna mia donosa.

Comare, non mi trattenzo
ca tenz’attera faina
e si non torro, iscusade.
Semper’a bois bos tenzo
de custu coro reina
pro sa ostra bonidade.

---------------------------------

Custu manzanu s’istella
bessida est subra sa cresta
de sos montes luminosa.

Che una santa ses bella
in sos faeddos onesta
in sos ojos piedosa.

------------------------------

Codrongianus e Florinas,
Uri, Muros e Carzeghe
istan de fronte a Ploaghes.
Codrongianus e Florinas:
paret chi tottu mi seghe
cando tue m’avvicinas
prite tantu mi piaghes.

--------------------------

Domosnoas e Gonnesa
sun biddas de Campidanu,
a Iglesias accanta.
Domosnoas e Gonnesa:
biadu su cristianu
chi possidit custa santa,
tottu grazia e bonesa.

-------------------------

Friscos fiores iscutos
dae s’alvure ’e giardinu
sunu in sa terr’arenosa.
Friscos fiores iscutos:
una ghirlanda in su sinu
ti ponzo de friscos mutos,
amiga bella e donosa.

------------------------

Sa barca a bianca vela
navigat in su ilde mare
a bellos logos luntanos.
Sa barca a bianca vela:
a tottus faghes girare
pizzinos e anzianos
cando passas in carrela.

------------------------

Primavera fioria
cun profumos de violas
torras cun dies d’incantu.
Primavera fioria:
cantu tue mi consolas
cun s’affettu tuo santu
no ischis, pizzinna mia.

-------------------------

In su pedrosu camminu
chilco invanu una funtana
a s’umbra d’una pianta.
In su pedrosu camminu:
amiga bona e luntana,
o bell’imagine santa
cando t’hapo’haer vicinu.

-------------------------

Signorinas a passizu
bandan in s’oru ’e mare
subra s’arena lughente.
Signorinas a passizu:
de ponner subra s’altare
pro chi t’adoret sa zente
ses tue candidu lizu.

----------------------------

Dulzuras de primavera
sento in su tebiu atonzu;
lughet giaru dogni aronzu
e risplendet dogni aera.
Sas rundines a filera
sun partidas lontanu:
de colore ’e zaffaranu
si tinghet su chelu a sera.
Sento in su tebiu atonzu
dulzuras de primavera.

----------------------------

D’austu su caldu mese
sos massaggios in s’arzola
festan cun manna alligria.

Che rundine già cheria
olare una die sola
pro ennere a ue sese.

---------------------------------

A s’ispuntare ’e sa die
cuminzan da’ oriente
sas istellas a fuire.

Deo m’ispanto comente
sia potidu vivìre
prima de haere a tie.

----------------------------

altu messan su trigu
a s’umbra ’e sa cariasa
de triulas a s’ardore.
Serradu haia su coro

Massaggios cun falches d’oro
che un’iscusolzu antigu
ma tue apertu mi l’hasa
cun su piccu ’e s’amore.
---------------------------------

Bastimentos levantinos
carrigados de coraddu
curren cun sa vela in testa
faccia a lontanas marinas.

Ite bellu in sos camminos
de Sardigna andare a caddu
a promissas o a festa
cun bellas sardas femmìnas.

---------------------------------

In sa granitica Anglona
ispigat s’olzu in abrile
ei sa fae est siccada
d’austu in su caldu mese.

Fisti bella e fisti ’ona,
fisti giovana e gentile,
isposa mia adorada,
eppuru morta ti sese.

------------------------------

Mura a su sero collìda
in sa cresura ispinosa
de sa tanca soliana
la ponzo bene in serenu
pro la pappare a manzanu.

Sos isperos de sa vida
haia cun tue isposa
santa, gentile e galana.
Como su coro est pienu
de morte e piantu vanu.

----------------------------

Or’oru ’e sa cresura
bildura hapo piantadu
e pro dare bella vista
calchi pianta ’e rosa
hapo postu e calchi luo.

Coment’est sa terra iscura
a pustis su sole intradu,
su matessi est custa trista
vida mia dolorosa
priva ’e s’aspettu tuo.

--------------------------------

In custos montes t’haiana
che unu vantu gentile.
Sos dentes tuos ridiana
che arcu ’e chelu in abrile.

-------------------------------

Sas rundines sun benias
pro fagher novella cria
isfidende s’unda avversa
e sos bentos de su mare.

Sas maneras chi tenias
fin tuas solas ebbia
ca de tottus fis diversa
in su fagher, in s’andare.

-------------------------------

Piola, bella piola
chi andas in su eranu
subra de ogni fiore
rugia rugia e pintulina,
troppu t’hapo in simpatia.

Custa vida est troppu sola
e suffro e piango invanu
sutta ’e tantu dolore
in mesu a tanta ruina
privu ’e te, columba mia.

-----------------------------

A sa lugh’e s’aurora,
dae sa punta d’Ennargentu
s’idet sa Sardigna mia
da unu a s’atteru mare
che una manna sirena
cun trizzas color’e oro.

Peno si t’olvido un’ora
e cando torrat s’ammentu
pius forte già cheria
nessi un’ora a olvidare
pro calmare cudda pena
chi mi brugiat mente e coro.

-------------------------------

Pro dare vida a Barabba
Pilatu crucifissare
t’ha fattu in sa rughe bella;
e tue Cristos ses mortu
de su Calvariu in vista
cun ladros in cumpagnia.

Unu riu privu ’e abba,
una cheja senz’altare,
una notte senz’ istella,
unu mare senza portu,
ecco s’immagine trista
de sa trista vida mia.

-------------------------

In s’aronzu coloridu
dae su sole atonzinu
riposende sun sos giuos
giuntos ancora a s’aradu.

Su coro a morte feridu
m’has, terribile destinu,
ca de sos carignos suos
gos’impresse m’has privadu.

-------------------------------

Su procalzu in sa serra
vivit tristu senz’areu,
altu e imbulzighinadu,
terrore ’e Mandrolisai.

Vana e macca est custa gherra
chi ti leas, coro meu,
ca tantu su ch’est siccadu
non fiorit pius mai.

--------------------------

Salude, o riu Taloro,
bundosu e sonante fizu
de tottu Mandrolisai.

Cant’est tristu custu coro
cundannadu a su disizu
de chie non torrat mai.

-------------------------------

Sa terra est tottu in fiore
su buscu est tottu fozidu;
dogni anima est sullevada
in s’isperu ’e vivìre.

It’est su meu dolore
de fronte a tie ch’has bidu
sa vida tua truncada
in su mezzus fiorire?

---------------------------

Proite t’hap’incontradu
gioia de s’anima mia,
proite sa pizzinnia
mia ardente t’hapo dadu,
proite hapo isperadu
in sa tua cumpagnia?

Apposta mi so privadu
de ogni divertimentu
pro chi sempre haer tentu
sa cumpagnia fidada,
inveces mi ses mancada
cando pius ti cheria.

-------------------------------

S’aberit a s’aurora
in sos chelos una porta
da ue paret chi riat
dogni antiga umanidade.

Mi mancas, e puru ancora
non creo chi sies morta
tantu su logu viviat
de ogni tua buntade.

-------------------------

Su trigu tottu ingranidu
in colore de oro antigu
est prontu prontu a messare.

Proite est chi so naschidu
si custu mannu castigu
devia tristu iscontare?

-------------------------------

In s’alzola assoliada
riposan sos messadores
regionende allegramente
cun sa falche ancor’in manu.

Prite tinde ses andada,
reina mia de amores,
cando fit pius potente
s’affettu meu galanu?

-------------------------

Falat a froccos su nie
subra sa trista campagna
senza ilde e senza foza.

A dogn’ora bramo a tie
ma vana est, morta cumpagna,
sa mia misera oza.

-------------------------------

Piscadore crabarissu
chi moves a s’aurora
cun sas nassas in corona
isplorende a cara trista
sos misterios de su mare.

Bastet chi m’esset permissu
de t’ider un’ora ancora
surridende bella e bona,
custa vida mia trista
che istrazzu haia a dare.

---------------------------

Sas rezzas a s’abba etto
si poto ancora piscare
sa triglia color’e oro
in su mare tempestosu
chi mai cheret dromire,
chi mai hat acuiladu.

Cando pius pagu ispetto
torras tue a regionare
cunfidente in custu coro
e in s’amentu penosu
torro cun tue a vivire
cun disizu rinnovadu.

-------------------------------

Massagiu sardu, su ranu
iscude in su campu aradu
chi su semene s’accorrat.
Ma a magiu dêt fiorire
sa tua santa azione.

Cumprendo chi tottu est vanu:
mortu mai nd’hat torradu!
Ma su coro sempre torrat
a pianghere e a suffrire
in s’antiga passione.

-----------------------------

Non cheret su corpus pane
né abba si so sididu.

So unu poberu cane
chi su mere s’hat perdidu.

-------------------------------

D’ennalzu s’iddia fritta
siccadu hat sos zafferanos
ma magiu bellu torrare
depet cun s’aera amiga
subra sa terra mudada.

Sos pipios de sa titta
dên diventare anzianos
e de te depen faeddare
comente ’e fada antiga
in custos montes passada.

-----------------------------